Foto: Twee beseer ná gebou in Welkom ineenstortTwee mans, albei in hul dertigs, is Donderdag ernstig beseer nadat ŉ gebou waar hulle konstruksiewerk verrig het, in Welkom in die Vrystaat ineengestort het. Vanessa Jackson, ŉ woordvoerder van ER24, het gesê die voorval het in Stateway plaasgevind waar ŉ nuwe winkelsentrum opgerig word. “Ons weet nie wat die ineenstorting veroorsaak het nie. Plaaslike owerhede en die departement van arbeid sal die voorval ondersoek. Omtrent 50 konstruksiewerkers het aan die gebou gewerk. Net twee is beseer,” het Jackson gesê. Die mans is op die toneel gestabiliseer en met ŉ ambulans na ŉ nabygeleë hospitaal geneem vir verdere behandeling.